Ċifri ġodda juru li żieda fil-livelli ta’ gass fl-atmosfera magħruf bħala ‘carbon dioxide’ CO2 rriżulta f’livelli rekord fl-2013. Sar magħruf li konċentrazzjoni ta’ dan il-gass fl-atmosfera żdied bl-aktar rata mgħaġġla mill-1984 bejn l-2012 u l-2013. L-Organizazzjoni Dinjija Meteoroloġika qalet li hemm ħtieġa għal trattat globali dwar il-klima. Ir-rapport annwali ta’ din l-organizazzjoni ma jkejjilx l-emissjonijiet mill-power station iżda minflok jistudja kemm il-gassijiet li jgħamlu ħsara lill-ambjent idumu fl-atmosfera. Madwar nofs l-emissjonijiet kollha jittieħdu mill-ibħra, mis-siġar u minn ħlejjaq. Skont ir-rapport, il-medja ta’ ‘carbon dioxide fl-2013 laħaq 396 parts per million (ppm) – żieda ta’ kważi 3 ppm fuq is-sena ta’ qabel. Il-‘carbon dioxide’ fl-atmosfera issa laħaq 142 fil-mija tal-livelli fl-1750 qabel bdiet ir-revoluzzjoni industrijali. Iżda t-temperatura globali medja ma żdiditx pari passu skont iż-żieda fil-‘carbon dioxide’. Dan wassal lil ħafna biex jargumentaw li l-fenomenu tal-‘global warming’ waqaf. Iżda esperti jsostnu li għalkemm iż-żieda fis-CO2 mhix riflessa fit-temperatura fl-atmosfera, tinħass definittivament fit-temperatura tal-oċejani.